CELEX: 52017PC0169
Language: sk
Date: 2017-04-07
Title: Návrh VYKONÁVACIE ROZHODNUTIE RADY, ktorým sa Talianskej republike povoľuje uplatňovať osobitné opatrenie odchyľujúce sa od článkov 206 a 226 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli7. 4. 2017
            COM(2017) 169 final
            2017/0078(NLE)
            Návrh
            VYKONÁVACIE ROZHODNUTIE RADY,
            ktorým sa Talianskej republike povoľuje uplatňovať osobitné opatrenie odchyľujúce sa od článkov 206 a 226 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH, alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 16. februára 2017, Talianska republika požiadala o povolenie naďalej sa odchyľovať od článkov 206 a 226 smernice o DPH v súvislosti s platbou dane z pridanej hodnoty (DPH) a požiadavkami na fakturáciu pri dodaniach tovaru a poskytovaní služieb určených orgánom verejnej moci. Taliansko takisto požiadalo o rozšírenie rozsahu pôsobnosti povolenia a uplatňovanie výnimky z článkov 206 a 226 smernice o DPH na dodania tovaru a poskytovanie služieb spoločnostiam pod kontrolou ústredných a miestnych orgánov verejnej moci a spoločnostiam v zozname spoločností kótovaných na burze cenných papierov. Komisia v súlade s článkom 395 ods. 2 smernice o DPH informovala ostatné členské štáty o žiadosti Talianskej republiky listom z 15. marca 2017. Listom zo 16. marca 2017 Komisia oznámila Talianskej republike, že má všetky informácie potrebné na posúdenie tejto žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               Po zavedení systému štatistických kontrol Taliansko zistilo podvody značného rozsahu v oblasti DPH v prípade dodaní tovaru a poskytovania služieb orgánom verejnej moci. V záujme ukončenia týchto praktík Taliansko v roku 2014 požiadalo, aby sa DPH splatná za dodania tovaru a poskytovanie služieb orgánom verejnej moci už neplatila dodávateľovi, ale na samostatný a zablokovaný bankový účet finančnej správy.
            
            
               Výnimka bola povolená vykonávacím rozhodnutím Rady (EÚ) 2015/1401
                  1
                do 31. decembra 2017. Taliansku sa v ňom povolilo odchýliť sa od článku 206 smernice o DPH v súvislosti s platbou DPH a od článku 226 smernice o DPH v súvislosti s pravidlami fakturácie.
            
            
               Taliansko požiadalo o výnimku na obmedzené obdobie, ktoré mu umožní zorganizovať a zaviesť primeranú politiku kontroly a plne využívať údaje dostupné prostredníctvom elektronickej fakturácie. Zavedenie povinnosti elektronickej fakturácie pri dodaniach tovaru a poskytovaní služieb orgánom verejnej moci umožňujúce v reálnom čase kontrolovať jednotlivé transakcie a presné sumy DPH, ktoré musia orgány verejnej moci zaplatiť zo svojich nákupov, by malo Taliansku umožniť vykonávanie auditu príslušného odvetvia prostredníctvom bežných techník kontroly bez nutnosti odchýliť sa od smernice o DPH.
            
            
               Podľa informácií, ktoré Taliansko predložilo, zavedenie elektronickej fakturácie pri dodaniach tovaru a poskytovaní služieb orgánom verejnej moci poskytlo finančnej správe značné množstvo informácií týkajúcich sa toku faktúr, čo umožňuje kontrolu transakcií a zodpovedajúcich súm DPH. Ďalší prvok účinného systému kontroly – povinnosť oznamovať finančnej správe údaje týkajúce sa všetkých vystavených a prijatých faktúr – bol však zavedený až od 1. januára 2017. Stále ide zväčša o úvodnú fázu a na to, aby sa opatrenie stalo účinným a aby účinne motivovalo daňovníkov k zlepšeniu dodržiavania daňových povinností, treba viac času. V dôsledku toho Taliansko nebude môcť dokončiť organizáciu a zavedenie primeranej politiky kontroly pred uplynutím platnosti súčasného odchyľujúceho sa opatrenia, t. j. 31. decembra 2017. Listom, ktorý Komisia zaevidovala 16. februára 2017, Taliansko požiadalo o predĺženie platnosti súčasnej výnimky z článkov 206 a 226 smernice o DPH uplatňovanej na dodania tovaru a poskytovanie služieb orgánom verejnej moci do konca roku 2020.
            
            
               Taliansko navyše zistilo daňové úniky v odvetví dodaní tovaru a poskytovania služieb spoločnostiam pod kontrolou orgánov verejnej moci a malej skupine 40 spoločností kótovaných na burze cenných papierov. V záujme boja proti týmto daňovým únikom a s cieľom zabezpečiť, aby nedochádzalo k ďalším stratám DPH z verejných príjmov, Taliansko listom, ktorý Komisia zaevidovala 16. februára 2017, požiadalo o rozšírenie rozsahu pôsobnosti výnimky z článkov 206 a 226 smernice o DPH uplatňovanej na dodania tovaru a poskytovanie služieb určených predtým uvedeným subjektom, ktoré Taliansko považuje za rovnako spoľahlivé ako orgány verejnej moci. Tieto subjekty sú spoločnosti pod kontrolou ústredných a miestnych orgánov verejnej moci, ako aj približne 40 spoločností kótovaných na burze cenných papierov uvedených v zozname, čo predstavuje spolu približne 2 400 spoločností. Taliansko očakáva, že rozšírenie opatrenia o rozdelení platieb na uvedené spoločnosti zabráni daňovým únikom v podobe neplatenia DPH dodávateľmi príslušným subjektom, v dôsledku čoho sa zvýšia príjmy z DPH.
            
            
               V júni 2016 Taliansko predložilo správu v súlade s článkom 3 ods. 2 vykonávacieho rozhodnutia Rady (EÚ) 2015/1401. Podľa tejto správy sa opatrením o rozdelení platieb zavedeným v Taliansku zvýšili príjmy z DPH, pričom toto zvýšenie bolo výraznejšie než odhady urobené v čase zavedenia opatrenia. V správe sa okrem toho uvádza, že opatrenie nemalo nepriaznivý vplyv na vrátenie DPH dodávateľom. Podľa Talianska sa preukázalo, že ide o účinné opatrenie na radikálne zabránenie akejkoľvek forme daňových únikov vyplývajúcich z neplatenia DPH orgánom verejnej moci zo strany dodávateľov.
            
            
               Podľa informácií predložených Talianskom sa od 1. januára 2017 v Taliansku uplatňujú ďalšie kontrolné opatrenia. Ide o voliteľný účtovný systém známy ako „elektronická fakturácia“ a povinnosť oznamovať údaje týkajúce sa všetkých vystavených a prijatých faktúr finančnej správe, ktoré sa budú vzťahovať na spoločnosti, v prípade ktorých sa požaduje rozšírenie rozsahu pôsobnosti výnimky, a na ich dodávateľov. Umožnia talianskej finančnej správe porovnať jednotlivé operácie vykázané hospodárskymi subjektmi a monitorovať vykonané platby DPH. Tieto kontrolné opatrenia sú však v úvodnej fáze a na posúdenie ich účinnosti z hľadiska motivovania daňovníkov k dodržiavaniu daňových povinností treba viac času. V nasledujúcich rokoch bude Taliansko posudzovať účinnosť týchto opatrení, ako aj potrebu ďalšieho uplatňovania odchyľujúceho sa opatrenia.
            
            
               Jedným z účinkov opatrenia je to, že dodávatelia ako zdaniteľné osoby nemôžu kompenzovať DPH zaplatenú na svojich vstupoch DPH prijatou za dodania tovaru a poskytovanie služieb. Môžu byť neustále v pozícii veriteľa a možno budú musieť požiadať správcu dane o účinné vrátenie tejto DPH. Na druhej strane za určitých podmienok Taliansko povoľuje týmto dodávateľom kompenzovať DPH, ktoré nedostali od svojich zákazníkov, inými daňami splatnými v Taliansku, čím sa obmedzí problém peňažného toku, ktorý by inak mohol vzniknúť v prípade podnikov povinných platiť dane v Taliansku.
            
            
               V čase uplatňovania existujúcej výnimky Taliansko reformovalo svoj systém týkajúci sa vrátenia DPH
                  2
               . V správe predloženej v júni 2016, ako sa požaduje v článku 3 ods. 2 vykonávacieho rozhodnutia Rady (EÚ) 2015/1401, Taliansko uvádza, že jeho systém vrátenia DPH funguje náležite a hoci nie je možné presne odhadnúť priemerné trvanie postupov vrátenia, dá sa odôvodnene konštatovať, že priemerná lehota vrátenia DPH nepresahuje 3 mesiace. Podľa informácií poskytnutých Talianskom sa na dodávateľov orgánom verejnej moci vzťahuje prednostný postup a v tomto prípade je lehota na vrátenie ešte kratšia. Taliansko očakáva, že novými pravidlami, ktoré zaviedlo, bude možné náležite spravovať akýkoľvek prípadný nárast vrátenia DPH.
            
            
               Vzhľadom na širší rozsah pôsobnosti výnimky a obavy podnikov v súvislosti s vrátením DPH je dôležité, aby sa zabezpečili potrebné nadväzujúce opatrenia v rámci tejto výnimky, a najmä vplyv opatrenia na úroveň podvodov v oblasti DPH a na situáciu týkajúcu sa vrátenia DPH zdaniteľným osobám, na ktoré sa vzťahuje výnimka. Od Talianska sa preto požaduje, aby pätnásť mesiacov po nadobudnutí účinnosti tejto výnimky predložilo správu týkajúcu sa postupu vrátenia DPH v súvislosti so situáciou dodávateľov (zdaniteľných osôb). Táto správa by mala poskytnúť štatistické údaje, najmä pokiaľ ide o priemerný čas potrebný na účinné vrátenie DPH týmto zdaniteľným osobám, a prehľad konkrétnych problémov, ktoré by mohli nastať v tejto súvislosti. V tejto správe by sa malo takisto uviesť, aké účinné sú opatrenia zavedené na boj proti daňovým únikom v prípade dodaní tovaru a poskytovania služieb, na ktoré sa vzťahuje táto výnimka.
            
            
               Navrhuje sa povoliť výnimku od 1. mája 2017 do 30. apríla 2020.
            
            
               •Súlad s existujúcimi ustanoveniami v tejto oblasti politiky
            
            
               Podľa článku 206 smernice o DPH zdaniteľná osoba povinná platiť DPH musí zaplatiť čistú sumu DPH pri podaní daňového priznania k DPH. Na základe žiadosti, aby DPH za uskutočnené dodania tovaru a poskytovanie služieb platili zákazníci (orgány verejnej moci, subjekty pod kontrolou ústredných a miestnych orgánov verejnej moci, ako aj spoločnosti kótované na burze cenných papierov), je potrebné odchýliť sa od uvedeného článku. Takisto sa treba odchýliť od článku 226 smernice o DPH, pokiaľ ide o maximálny rozsah údajov na faktúre, ktoré možno požadovať od zdaniteľných dodávateľov, s cieľom umožniť, aby sa na faktúre zaviedol osobitný dodatočný záznam uvádzajúci, že suma DPH sa má zaplatiť na uvedený samostatný účet, a nie dodávateľovi.
            
            
               
                  Výnimku možno povoliť na základe článku 395 smernice o DPH s cieľom zjednodušiť postup pri výbere DPH, alebo zabrániť určitým druhom daňových únikov či vyhýbaniu sa daňovým povinnostiam. Taliansko požiadalo o odchyľujúce sa opatrenie na boj proti daňovým únikom v odvetviach dodaní tovaru a poskytovania služieb orgánom verejnej moci, spoločnostiam pod kontrolou ústredných a miestnych orgánov verejnej moci a spoločnostiam kótovaným na burze cenných papierov. Na základe prvkov, ktoré Taliansko poskytlo, je výnimka v súlade s existujúcimi ustanoveniami politiky.
               
            
         
         
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               Tento návrh patrí do výlučnej právomoci Únie vzhľadom na ustanovenie smernice o DPH, na ktorom sa zakladá. Zásada subsidiarity sa preto neuplatňuje.
            
            
               •Proporcionalita
            
            
               Návrh je v súlade so zásadou proporcionality z týchto dôvodov.
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na to, že výnimka je obmedzená časovo a na verejný sektor, na štátom kontrolované spoločnosti a na spoločnosti kótované na burze cenných papierov, rozsah pôsobnosti je zameraný na odvetvie, ktoré spôsobuje značné problémy v súvislosti s daňovými únikmi. Preto je osobitné opatrenie primerané sledovanému cieľu, a to bojovať proti daňovým únikom.
            
            
               S cieľom riešiť obavy podnikov týkajúce sa vrátenia DPH sa od Talianska požaduje, aby pätnásť mesiacov po nadobudnutí účinnosti tejto výnimky predložilo správu týkajúcu sa postupu vrátenia DPH v súvislosti so situáciou dodávateľov (zdaniteľných osôb). Taliansko sa takisto zaručilo, že dodávatelia, na ktorých sa vzťahuje výnimka, si môžu na vrátenie uplatniť prednostný postup. Mali by sa poskytnúť podrobné informácie a štatistické údaje týkajúce sa počtu žiadostí o vrátenie zo strany zdaniteľných osôb, na ktoré sa vzťahuje táto výnimka, ako aj času potrebného na to, aby sa zabezpečilo účinné vrátenie DPH týmto osobám.
            
            
               V neposlednom rade, pokiaľ ide o postup vrátenia DPH, Taliansko je v kontakte s Komisiou, a prijalo už viacero opatrení na zlepšenie postupu vrátenia, ktoré sa majú zaviesť. Taliansko ubezpečilo Komisiu, že talianske orgány sa dôkladne zaoberajú situáciou dodávateľov, na ktorých sa vzťahuje rozdelenie platieb.
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejší nástroj, keďže môže byť určené jednému členskému štátu.
               
               
                  Keďže rozsah pôsobnosti a lehota požadovanej výnimky by sa prekrývali so súčasnou výnimkou udelenou Taliansku vykonávacím rozhodnutím Rady (EÚ) 2015/1401, uvedené rozhodnutie bude zrušené a nahradené týmto novým vykonávacím rozhodnutím.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Posúdenie vplyvu
            
            
               Cieľom návrhu vykonávacieho rozhodnutia Rady je predĺženie uplatňovania výnimky z článkov 206 a 226 smernice o DPH na dodania tovaru a poskytovanie služieb orgánom verejnej moci o ďalšie 3 roky. Ďalej sa zameriava na rozšírenie rozsahu pôsobnosti odchyľujúceho sa opatrenia na dodania tovaru a poskytovanie služieb spoločnostiam pod kontrolou ústredných a miestnych orgánov verejnej moci a približne 40 spoločnostiam kótovaným na burze cenných papierov uvedeným v zozname, teda spolu približne 2 400 spoločnostiam. Opatrenie s predĺženou platnosťou a rozšíreným rozsahom pôsobnosti sa vzťahuje približne na 640 000 dodávateľov. Stanovením, že splatná DPH sa platí na samostatný a zablokovaný bankový účet správcu dane, sa návrh vykonávacieho rozhodnutia Rady zameriava predovšetkým na zabránenie daňovým únikom v podobe neplatenia DPH uvedeným subjektom zo strany dodávateľov. Opatrenie, ktoré v súčasnosti uplatňuje Taliansko na dodania tovaru a poskytovanie služieb orgánom verejnej moci, je podľa všetkého účinným nástrojom na dosiahnutie tohto cieľa.
            
            
               Keďže však dodávatelia v tomto systéme nedostávajú DPH od svojich zákazníkov, budú musieť častejšie žiadať o účinné vrátenie DPH v prípade, že nemôžu kompenzovať túto DPH inými daňami splatnými v Taliansku. S cieľom vyhnúť sa nepriaznivému vplyvu na tieto zdaniteľné osoby, a to ešte viac, ak dodávatelia nie sú usadení v Taliansku, je podstatné, aby postup vrátenia fungoval náležite a včas. Podľa Talianska jeho systém vrátenia DPH funguje riadne a priemerná lehota na vrátenie DPH nepresahuje 3 mesiace. Navyše sa očakáva, že novými pravidlami, ktoré boli zavedené, bude možné náležite spravovať akýkoľvek prípadný nárast vrátenia DPH. Podľa informácií poskytnutých Talianskom sa okrem toho na dodávateľov orgánom verejnej moci vzťahuje prednostný postup a v tomto prípade je lehota vrátenia ešte kratšia než uvedené 3 mesiace.
            
            
               4.VPLYV NA ROZPOČET
            
         
         
            
               
                  Opatrenie nebude mať nepriaznivý vplyv na vlastné zdroje Únie pochádzajúce z DPH.
               
            
            
               2017/0078 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Talianskej republike povoľuje uplatňovať osobitné opatrenie odchyľujúce sa od článkov 206 a 226 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  3
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Vykonávacím rozhodnutím Rady (EÚ) 2015/1401
                  4
                sa Taliansku povoľuje požiadať, aby sa daň z pridanej hodnoty (DPH) splatná v prípade dodaní tovaru a poskytovania služieb orgánom verejnej moci platila na samostatný a zablokovaný bankový účet finančnej správy. Opatrenie predstavuje výnimku z článkov 206 a 226 smernice 2006/112/ES v súvislosti s platbou DPH a pravidlami fakturácie.
            
            
               (2)Listom, ktorý Komisia zaevidovala 16. februára 2017, Taliansko požiadalo o predĺženie platnosti uvedeného povolenia. Taliansko súčasne požiadalo o rozšírenie rozsahu pôsobnosti výnimky na dodania tovaru a poskytovanie služieb určených spoločnostiam pod kontrolou ústredných a miestnych orgánov verejnej moci a spoločnostiam kótovaným na burze cenných papierov uvedeným v zozname.
            
            
               (3)Komisia o žiadosti Talianska informovala ostatné členské štáty listom z 15. marca 2017. Listom zo 16. marca 2017 Komisia oznámila Taliansku, že má všetky informácie, ktoré považuje za potrebné na posúdenie žiadosti.
            
            
               (4)Taliansko zaviedlo ďalšie kontrolné opatrenia, ktoré finančnej správe umožňujú porovnať rôzne operácie vykázané hospodárskymi subjektmi a monitorovať platby DPH vykonané na zablokované štátne účty. Tieto kontrolné opatrenia sú však v úvodnej fáze a na posúdenie ich účinnosti z hľadiska motivovania daňovníkov k dodržiavaniu daňových povinností treba viac času. Taliansko teda nemôže dokončiť organizáciu a zavedenie primeranej politiky kontroly pred uplynutím platnosti vykonávacieho rozhodnutia (EÚ) 2015/1401, t. j. pred 31. decembrom 2017. Taliansko preto požiadalo o predĺženie platnosti tejto výnimky.
            
            
               (5)Taliansko odhalilo podvody v súvislosti s dodaniami tovaru a poskytovaním služieb iným subjektom pod kontrolou ústredných a miestnych orgánov verejnej moci a viacerým spoločnostiam kótovaným na burze cenných papierov. Na zabránenie daňovým únikom v podobe neplatenia DPH zo strany dodávateľov príslušným subjektom Taliansko žiada o povolenie odchýliť sa od článku 206 smernice 2006/112/ES, a stanoviť, že DPH splatnú za dodania tovaru a poskytovanie služieb uvedeným spoločnostiam pod kontrolou ústredných a miestnych orgánov verejnej moci a 40 spoločnostiam kótovaným na burze cenných papierov zaplatia uvedené subjekty na samostatný a zablokovaný bankový účet finančnej správy. Zároveň je potrebné odchýliť sa od článku 226 smernice 2006/112/ES s cieľom umožniť, aby sa na faktúre uvádzala osobitná poznámka, že DPH sa má zaplatiť na uvedený osobitný účet.
            
            
               (6)Jedným z účinkov opatrenia je to, že dodávatelia ako zdaniteľné osoby nemôžu kompenzovať DPH zaplatenú na svojich vstupoch DPH prijatou za dodania tovaru a poskytovanie služieb. Môžu tak byť neustále v pozícii veriteľa a možno budú musieť požiadať správcu dane o účinné vrátenie tejto DPH. V správe predloženej v júni 2016 podľa článku 3 ods. 2 vykonávacieho rozhodnutia (EÚ) 2015/1401 Taliansko preukázalo, že jeho systém vrátenia DPH funguje náležite a že priemerná lehota vrátenia DPH nepresahuje 3 mesiace. Podľa informácií poskytnutých Talianskom sa na dodávateľov orgánom verejnej moci vzťahuje prednostný postup a v tom prípade je lehota vrátenia ešte kratšia. Taliansko očakáva, že novými pravidlami, ktoré zaviedlo, bude možné náležite spravovať akýkoľvek prípadný nárast vrátenia DPH.
            
            
               (7)V roku 2014 Taliansko zaviedlo povinnosť elektronickej fakturácie v prípade dodaní tovaru a poskytovania služieb orgánom verejnej moci. Malo by to umožniť náležitú kontrolu príslušného odvetvia v budúcnosti, keď sa vytvorí a zavedie primeraná politika kontroly na základe elektronicky dostupných údajov. Od 1. januára 2017 sa v Taliansku uplatňujú ďalšie kontrolné opatrenia. Ide o voliteľný účtovný systém (známy ako „elektronická fakturácia“) a povinnosť oznamovať údaje týkajúce sa všetkých vystavených a prijatých faktúr finančnej správe, ktorá by sa vzťahovala na spoločnosti, pre ktoré sa požaduje výnimka, a na ich dodávateľov. Vďaka tomu by talianska finančná správa mohla porovnávať jednotlivé operácie vykázané hospodárskymi subjektmi a monitorovať vykonané platby DPH. Keď sa bude tento systém v plnej miere uplatňovať, nemala by už existovať potreba odchyľovať sa od smernice 2006/112/ES. Taliansko preto poskytlo uistenie, že sa nebude usilovať o obnovenie tohto odchyľujúceho sa opatrenia.
            
            
               (8)Požadovaná výnimka by mala byť obmedzená časovo, aby umožnila posúdenie, či je osobitné opatrenie primerané a účinné.
            
            
               (9)S cieľom zaručiť potrebné nadväzujúce opatrenia v rámci tejto výnimky, a najmä sledovať vplyv na situáciu týkajúcu sa vrátenia DPH zdaniteľným osobám, na ktoré sa vzťahuje výnimka, by sa od Talianska malo požadovať, aby do 15 mesiacov po nadobudnutí účinnosti odchyľujúceho sa opatrenia v tejto krajine predložilo Komisii správu, pokiaľ ide o celkovú situáciu, a najmä priemerný čas potrebný na vrátenie DPH zdaniteľným osobám, ako aj pokiaľ ide o účinnosť opatrení zavedených na obmedzenie daňových únikov v príslušných odvetviach. Taliansko by malo pokračovať v reformách s cieľom zaistiť hladký a včasný postup vrátenia DPH.
            
            
               (10)Odchyľujúce sa opatrenie je primerané vytýčeným cieľom, pretože je obmedzené časovo a len na odvetvia, ktoré spôsobujú značné problémy v súvislosti s daňovými únikmi. Toto odchyľujúce sa opatrenie navyše nepredstavuje riziko, že sa podvody presunú do iných odvetví alebo iných členských štátov.
            
         
         
            
               (11)Výnimka nebude mať nepriaznivý účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
            
            
               (12)Vykonávacie rozhodnutie (EÚ) 2015/1401 by sa malo zrušiť,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 206 smernice 2006/112/ES sa Taliansku povoľuje stanoviť, že DPH splatnú za dodania tovaru a poskytovanie služieb nasledujúcim subjektom má príjemca zaplatiť na samostatný a zablokovaný bankový účet správcu dane:
            
            
               –orgánom verejnej správy,
            
            
               –spoločnostiam pod kontrolou orgánov verejnej moci v zmysle článku 2359 talianskeho občianskeho zákonníka (Codice Civile),
            
            
               –spoločnostiam kótovaným na burze cenných papierov, ktorých zoznam Taliansko uverejní v talianskom úradnom vestníku (Gazzetta Ufficiale) po nadobudnutí účinnosti tohto rozhodnutia, a v prípade potreby ho bude každoročne revidovať.
            
            
               Článok 2
            
            
               Odchylne od článku 226 smernice 2006/112/ES sa Taliansku povoľuje požadovať, aby faktúry vystavené v prípade dodaní tovaru a poskytovania služieb subjektom uvedeným v článku 1 obsahovali osobitnú poznámku, že DPH sa má zaplatiť na samostatný a zablokovaný bankový účet správcu dane.
            
            
               Článok 3
            
            
               Taliansko oznámi Komisii vnútroštátne opatrenia uvedené v článkoch 1 a 2.
            
            
               Do 15 mesiacov po tom, ako opatrenia uvedené v článkoch 1 a 2 nadobudnú v Taliansku účinnosť, Taliansko predloží Komisii správu o celkovej situácii týkajúcej sa vrátenia DPH zdaniteľným osobám, ktorých sa dotkli tieto opatrenia, a najmä o priemernom trvaní postupu vrátenia dane a o celkovej účinnosti tohto opatrenia, pokiaľ ide o obmedzenie vyhýbania sa daňovým povinnostiam súvisiacim s DPH v príslušných odvetviach.
            
            
               Článok 4
            
            
               Vykonávacie rozhodnutie (EÚ) 2015/1401 sa zrušuje s účinnosťou od 1. mája 2017.
            
            
               Článok 5
            
            
               Toto rozhodnutie sa uplatňuje od 1. mája 2017 do 30. apríla 2020.
            
            
               Článok 6
            
            
               Toto rozhodnutie je určené Talianskej republike.
            
            
               V Bruseli
            
         
         
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 217, 18.8.2015, s. 7–8. 
               
               
                  
                     (2)
                  Taliansky systém vrátenia DPH bol reformovaný v reakcii na konanie o porušení povinnosti 2013/4080, ktoré stále prebieha, keďže niektoré otázky zostávajú otvorené, napr.: preplácanie nákladov spojených so zárukami.
               
               
                  
                     (3)
                  Ú. v. EÚ L 347, 11.12.2006, s. 1.
               
               
                  
                     (4)
                  Vykonávacie rozhodnutie Rady (EÚ) 2015/1401 zo 14. júla 2015, ktorým sa Taliansku povoľuje zaviesť osobitné opatrenie odchyľujúce sa od článkov 206 a 226 smernice 2006/112/ES o spoločnom systéme dane z pridanej hodnoty (Ú. v. EÚ L 217, 18.8.2015, s. 7).